CELEX: 32015R1832
Language: et
Date: 2015-10-12 00:00:00
Title: Komisjoni määrus (EL) 2015/1832, 12. oktoober 2015, millega muudetakse Euroopa Parlamendi ja nõukogu määruse (EÜ) nr 1333/2008 II lisa seoses erütritooli (E 968) kasutamisega lõhna- ja maitsetugevdajana vähendatud energiasisaldusega või ilma lisatud suhkruta maitsestatud jookides (EMPs kohaldatav tekst)

13.10.2015   
            
            
               ET
            
            
               Euroopa Liidu Teataja
            
            
               L 266/27
            
         KOMISJONI MÄÄRUS (EL) 2015/1832,
   12. oktoober 2015,
   millega muudetakse Euroopa Parlamendi ja nõukogu määruse (EÜ) nr 1333/2008 II lisa seoses erütritooli (E 968) kasutamisega lõhna- ja maitsetugevdajana vähendatud energiasisaldusega või ilma lisatud suhkruta maitsestatud jookides
   (EMPs kohaldatav tekst)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 16. detsembri 2008. aasta määrust (EÜ) nr 1333/2008 toidu lisaainete kohta, (1) eriti selle artikli 10 lõiget 3,
   ning arvestades järgmist:
   
               (1)
            
            
               Määruse (EÜ) nr 1333/2008 II lisas on sätestatud liidu loetelu toidus kasutada lubatud lisaainete kohta ja kõnealuste lisaainete kasutamise tingimused.
            
         
               (2)
            
            
               Kõnealust loetelu võib komisjoni algatusel või pärast taotluse esitamist ajakohastada Euroopa Parlamendi ja nõukogu määruse (EÜ) nr 1331/2008 (2) artikli 3 lõikes 1 osutatud ühtse menetluse kohaselt.
            
         
               (3)
            
            
               28. mail 2014 esitati taotlus selle kohta, et erütritooli (E 968) lubataks kasutada lõhna- ja maitsetugevdajana määruse (EÜ) nr 1333/2008 II lisa toidugruppi 14.1.4 kuuluvates maitsestatud jookides. Taotlus tehti seejärel kättesaadavaks liikmesriikidele vastavalt määruse (EÜ) nr 1331/2008 artiklile 4.
            
         
               (4)
            
            
               Erütritooli (E 968) soovitakse kasutada selleks, et parandada vähendatud energiasisaldusega või ilma lisatud suhkruta jookide maitseomadusi ja suuaistingut selliselt, et nende maitse oleks sarnane suhkrusisaldusega toodetele. Erütritool väikeses koguses toimib lõhna- ja maitsetugevdajana ning aitab leevendada võõrapärast maitset ja liigset magusust, mis seostub intensiivsete magusainete kasutamisega kõnealustes jookides. Kasu tarbijatele seisneks selles, et vähendatud energiasisaldusega või ilma lisatud suhkruta jookidel oleks parem maitse.
            
         
               (5)
            
            
               2003. aastal jõudis toidu teaduskomitee järeldusele, et erütritooli (E 968) kasutamine toidus on ohutu. Erütritooli (E 968) kasutamise lubamine liidus ei hõlma veel selle kasutamist jookides, kuna toidu teaduskomitee märkis oma arvamuses, et laksatiivse toimega seotud piirväärtust võidakse erütritooli sisaldavate jookide manustamisel, eelkõige noorte puhul ületada.
            
         
               (6)
            
            
               12. veebruaril 2015 esitas Euroopa Toiduohutusamet (edaspidi „toiduohutusamet”) arvamuse (3) selle kohta, kui ohutu on erütritooli (E 968) kasutamise kavandatud laiendamine toidu lisaainena. Toiduohutusamet järeldas, et laksatiivne toime puudub, kui erütritooli sisaldus ühe joogikorra ajal manustatavas mittealkohoolses joogis jääb alla 1,6 %. Toiduohutusamet tugines oma järelduses toime hindamisel saadud andmetele, võttes arvesse erütritooli kavandatud maksimaalset sisaldust 1,6 % mittealkohoolsetes jookides, erütritooli kasutamise varasemaid kogemusi, erütritooli imendumise näitajad ning asjaolu, et erütritooli kasutamisel puuduvad negatiivsed kogemused, sealhulgas laksatiivse toime puudumine.
            
         
               (7)
            
            
               Seepärast on asjakohane lubada erütritooli (E 968) kasutada lõhna- ja maitsetugevdajana määruse (EÜ) nr 1333/2008 II lisa toidugruppi 14.1.4 kuuluvates maitsestatud jookides kuni 1,6 % sisaldusega.
            
         
               (8)
            
            
               Seepärast tuleks määrust (EÜ) nr 1333/2008 vastavalt muuta.
            
         
               (9)
            
            
               Käesoleva määrusega ette nähtud meetmed on kooskõlas alalise taime-, looma-, toidu- ja söödakomitee arvamusega,
            
         ON VASTU VÕTNUD KÄESOLEVA MÄÄRUSE:
   Artikkel 1
   Määruse (EÜ) nr 1333/2008 II lisa muudetakse vastavalt käesoleva määruse lisale.
   Artikkel 2
   Käesolev määrus jõustub kahekümnendal päeval pärast selle avaldamist Euroopa Liidu Teatajas.
   
      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 12. oktoober 2015
      
         
            Komisjoni nimel
         
         
            president
         
         Jean-Claude JUNCKER
      
   
   
      (1)  ELT L 354, 31.12.2008, lk 16.
   
      (2)  Euroopa Parlamendi ja nõukogu määrus (EÜ) nr 1331/2008, 16. detsember 2008, millega kehtestatakse toidu lisaainete, toiduensüümide ning toidu lõhna- ja maitseainete lubade andmise ühtne menetlus (ELT L 354, 31.12.2008, lk 1).
   
      (3)  EFSA Journal 2015;13(3):4033.
   
      LISA
      Määruse (EÜ) nr 1333/2008 II lisa E osa muudetakse järgmiselt.
      
                  a)
               
               
                  Toidugrupis 14.1.4 „Maitsestatud joogid” muudetakse I rühma „Lisaained” kannet järgmiselt:
                  
                               
                           
                           
                              „I rühm
                           
                           
                              Lisaained
                           
                           
                               
                           
                           
                               
                           
                           
                              Lisaaineid E 420, E 421, E 953, E 965, E 966 ja E 967 kasutada ei tohi.
                              Lisaainet E 968 kasutada ei tohi, välja arvatud juhul, kui see on konkreetselt sätestatud käesolevas toidugrupis.”
                           
                        
            
                  b)
               
               
                  Toidugrupis 14.1.4 „Maitsestatud joogid” lisatakse kande E962 järele järgmine kanne:
                  
                               
                           
                           
                              „E 968
                           
                           
                              Erütritool
                           
                           
                              16 000
                           
                           
                               
                           
                           
                              Ainult vähendatud energiasisaldusega või ilma lisatud suhkruta joogid, ainult lõhna- ja maitsetugevdajana.”